‘ફૅન’ના એક દૃશ્યમાં ફિલ્મસ્ટાર આર્યન ખન્ના બનતો શાહરુખ ખાન મેકઅપ લગાવીને અરીસા સામે જુએ છે અને હજી આપણો સિક્કો ચાલે છે, બૉસ-ટાઇપનું સ્માઇલ કરે છે. છેલ્લા ઘણા સમયથી શાહરુખની ફિલ્મો એવા અરીસામાં જ કન્વર્ટ થઈ ગઈ છે, જેમાં પાત્ર ગમે તે હોય, દેખાય આપણને કિંગ ખાન શાહરુખ. આવી બસ, ‘મૈં હી હૂં’ ટાઇપની સતત નાર્સિસિસ્ટિક શાહરુખોત્સવ ઊજવતી ફિલ્મોમાં વધુ બોલ્ડ ઉમેરો છે ડિરેક્ટર મનીષ શર્માની ‘ફૅન’નો. આ ફિલ્મમાં ઘણાં આશ્ચર્યો છે, એમાંનું એક એ છે કે સ્ટાર અને ફૅન બનતા બન્ને શાહરુખોને તમે અલગ તારવી શકો છો. મતલબ કે ઘણા સમયથી ખોવાયેલો ઍક્ટર શાહરુખ પણ દેખાઈ આવ્યો છે.